Foto’s: Trokke brand in Vrystaat(Foto: SAPD) Vyf vragmotors is Saterdagaand op die R59 tussen Parys en Sasolburg in die Vrystaat aan die brand gesteek. Brig. Motantsi Makhele, woordvoerder van die polisie, sê die eerste vragmotor is na bewering met ’n petrolbom bestook en gedwing om dwars oor die pad stil te hou waarna daar skote op vier ander vragmotors afgevuur is om hulle ook tot stilstand te dwing. Die bestuurders van dié vragmotors het die veld ingehardloop en die vragmotors is ook aan die brand gesteek. Makhele sê die polisie is omstreeks 20:50 na die toneel ontbied. Die brandweerdiens in Sasolburg het teen daardie tyd reeds die vlamme geblus. Die bestuurders van die vragmotors is vir skokbehandeling na ’n hospitaal in Parys geneem. Die motief vir die aanval word ondersoek. Niemand is nog in verband met die voorval in hegtenis geneem nie. Enigiemand met inligting omtrent die voorval word versoek om ao. Freddie Nel by 083 756 7977 of die misdaadstopnommer by 08600 10111 te skakel.